Rika Cloete se obsessie is misdaadfiksie. En as dit boonop teen ’n geskiedkundige agtergrond afspeel, soveel te beter. Reeksmoordenaars, passiemoorde, gifmoorde, geestesversteurings – dit is alles al van toentertyd af deel van die mens se bestaan. Maar ook die vraag om geregtigheid, die drang na uitlewering van die skuldige, en die onwrikbare geloof dat die goeie uiteindelik die bose sal oorwin, is gewortel in ons menswees. En dit is juis dít wat hoop vir die toekoms gee en dit noodsaaklik maak om daaroor te skryf.
Sy is ’n gebore en getoë Johannesburger. In 1992 matrikuleer sy aan die Hoërskool Vorentoe en ontvang haar tersiêre opleiding aan die eertydse RAU, nou UJ. Vir meer as tien jaar lank was sy dosent in Duitse letterkunde, maar is deesdae voltyds skrywer.